和燕龍圖海棠
作者：楊諤
朝代：宋

paragraphs: 西漢欺盧橘，東陽愛野棠。
許昌奇此遇，子美欠先揚。
杜宇三春艷，蠶叢一國香。
燕脂點亂雨，猩色麗斜陽。
富艷東君節，暄妍白帝方。
錦樓祈水色，玉壘換山光。
風格林檎細，腰支郁李長。
天生笑容質，時樣舞衣裳。
少吐深深染，全開淡淡妝。
煙媒護綠蔕，風陣損朱房。
旋失因臨水，閒飄弗過牆。
佩亡愁殺甫，簪脫即連姜。
蝶舞菱花照，鶑啼罨畫堂。
僊如弄玉少，墜似綠珠常。
不見還成悔，相思幾欲狂。
春深濯錦水，日晚浣紗坊。
卧對移簾押，吟看近筆牀。
池清滿園倒，鳥起一枝昂。
紫燕銜泥急，黄蜂趁蜜忙。
化工真用意，銷得與携觴。